На основу члана 11. Закона о финансијској подршци породици са децом ("Службени гласник РС", бр. 113/17 и 50/18), члана 35. Закона о друштвеној бризи о деци ("Службени гласник РС", бр.49/92, 29/93, 53/93, 67/93, 28/94, 48/94, 25/96, 29/01, 16/02 – др. закон, 62/03 – др. закон, 64/03 – испр. др. закона, 101/05 – др. закон и 113/17 – др. закон), члана 56. Закона о основама система образовања и васпитања („Службени гласник РС“, бр. 88/17 и 27/18), члана 27. и 50.Закона о предшколском образовању и васпитању („Службени гласник РС“, бр.18/10 и 101/17) и члана 37. Статута Града Ниша ("Службени лист Града Ниша", бр.88/08 и 143/16),

Скупштина Града Ниша, на седници одржаној \_\_\_\_\_\_\_\_\_\_\_\_ године,

 доноси

**О Д Л У К У**

**О ИЗМЕНAМА  ОДЛУКЕ О ФИНАНСИЈСКОЈ  ПОДРШЦИ ПОРОДИЦИ СА ДЕЦОМ**

**НА ТЕРИТОРИЈИ ГРАДА НИША**

**Члан 1.**

У Одлуци о финансијској подршци породици са децом на територији Града Ниша („Службени лист Града Ниша“, бр. 66/10, 71/10, 2/12 и 39/17) члан 2. мења се и гласи:

„Члан 2.

            Породицу у смислу ове одлуке чине : супружници и ванбрачни партнери, деца и сродници у правој линији без обзира на степен сродства, као и сродници у побочној линији до другог степена сродства под условом да живе у заједничком домаћинству.

             Чланом породице, у смислу става 1. овог члана, сматра се и дете које не живи у породици, а налази се на школовању – до краја рока прописаног за то школовање, а најкасније до навршене 26. године живота.

             Чланом породице, у смислу става 1. овог члана, сматра се и супружник без обзира где фактички живи.

              Изузетно од става 1. и 3. овог члана, чланом породице не сматра се извршилац насиља у породици, односно његови приходи и имовина не утичу на право жртава насиља у породици да остваре право, ако испуњавају друге услове прописане овом одлуком.

              Чланом породице старатеља сматра се и лице, које се у породици старатеља налази на основу решења органа старатељства.

              Изузетно од става 1. овог члана, приликом утврђивања редоследа рођења деце, у породицу се убрајају и деца која не живе у њој.

              Заједничким домаћинством, у смислу става 1. овог члана, сматра се заједница живљења, привређивања и трошења средстава свих чланова домаћинства.“

**Члан 2.**

Члан 19. мења се и гласи:

„Члан 19.

Право на бесплатну ужину имају деца предшколског узраста која похађају припремни предшколски програм у трајању од четири сата дневно у предшколској установи или у школи и деца основношколског узраста која похађају основне школе на територији Града Ниша и то:

- треће и четврто дете у породици,

- дупли близанци, тројке и четворке,

- деца палих бораца и ратних војних инвалида,

- деца са сметњама у развоју,

- деца лишена родитељског старања,

- деца из породица које остварују приходе до износа минималног нивоа социјалне сигурности

- деца чији је један или оба родитеља имају I или II степен телесног оштећења.

Право на бесплатну ужину остварује се на основу захтева родитеља, хранитеља или старатеља, и документације о испуњености услова за остваривање права.“

**Члан 3.**

Члан 24. мења се и гласи:

„ Члан 24.

Право на потпуно регресирање трошкова боравка у Предшколској установи "Пчелица" Ниш (бесплатан боравак) имају:

- треће и четврто дете у породици,

- дупли близанци, тројке и четворке,

- деца ратних војних инвалида,

- деца из породица које остварују приходе до износа минималног нивоа социјалне сигурности,

- деца чији је један или оба родитеља имају I или II степен телесног оштећења.

Право на потпуно регресирање трошкова боравка у Предшколској установи "Пчелица" Ниш (бесплатан боравак) остварује се на основу захтева родитеља, односно старатеља са документацијом потребном за остваривање права.

Захтев се подноси надлежном секретаријату за послове дечије заштите.

Секретаријат као првостепени орган решењем одлучује о признавању права.

Против решења којим надлежни секретаријат одлучује о праву на бесплатни боравак деце у Предшколско установи "Пчелица" Ниш, може се изјавити жалба, која се подноси првостепеном органу у року од 8 дана од дана пријема решења.

По жалби одлучује у другом степену Градско веће Града Ниша

**Члан 4.**

Ова одлука ступа  на снагу осмог дана од дана објављивања у „Службеном листу Града Ниша“,

Број

У Нишу,\_\_\_\_\_\_\_\_\_2018. године

**СКУПШТИНА  ГРАДА  НИША**

**ПРЕДСЕДНИК**

Мр Раде Рајковић

**О  б  р  а  з  л  о  ж  е  њ  е**

Закон о финансијској подршци породици са децом  („Службени гласник РС“ број 113/17 и 50/18), донет је 2017. године, измене и допуне 2018. године и ступио је на снагу 01.07.2018. године. У односу на предходни закон донете су значејне измене у правима у области социјалне и дечије заштите.

           Град Ниш је у складу са позитивним законским прописима из области социјалне и дечије заштите и у складу са  Одлуком о финансијској подршци породици са децом на територији Града Ниша („Службени лист Града Ниша“, бр. 66/10, 71/10, 2/12 и 39/17), у даљем тексту Одлука, регулисао видове финансијске подршке, услове, процедуре и надлежности под којим могу  да се остваре дефинисана права из области пронаталитетне политике и проширених видова права из области друштвене бриге о деци и финансијске подршке од стране локалне самоуправе породицама  са децом на територији града Ниша.

Законом о финансијској подршци породици са децом чланом 2. на другачији начин је дефинисан појам породице у односу на претходно законско решење, те је сходно томе и одговарајући члан Одлуке претрпео измене.

  Чланом 11. Закона, предвиђена су права на финансијску подршку породици са децом, међу којима су и  накнада трошкова боравка у предшколској установи за децу без родитељског старања, накнада трошкова боравка у предшколској установи за децу са сметњама у развоју и децу са инвалидитетом као и регресирање трошкова боравка деце из материјално угрожених породица. У истом члану се наводи да су то права од општег интереса и да се о њиховом обезбеђивању стара Република Србија.

  Како је чланом 24. Одлуке предвиђено право на потпуно регресирање трошкова боравка у Предшколској установи „Пчелица“ Ниш за децу са сметњама у развоју и децу лишену родитељског старања, изменом   Одлуке врши се усклађивање са  Законом, па се ове категорије корисника изузимају из одлуке.

Град Ниш је чланом 19. и 24. усагласио одлуку са законским одредбама и проширио категорију лица која имају право потпуног регресирања трошкова боравка у предшколској установи и право на бесплатну ужину и трошкове продуженог боравка увођењем и категорије корисника на родитеље са I или II телесног оштећења.

           За реализацију ове одлуке нису потребна додатна финансијска средства из буџета Града Ниша. Средства за реализацију овог документа су обезбеђена Одлуком о буџету Града Ниша за 2018. годину („Службени лист Града Ниша“, број 130/17) у глави 4.1, програм 11, Програмска активност 0901-0001, функција 040, позиција 150/5 – Бесплатна ужина за децу основношколског узраста у износу 38.000.000 РСД и позиција 150/7- Регресирање трошкова исхране у продуженом боравку за децу основношколског узраста до 10 година старости у износу 25.000.000 РСД, економска класификација 472.

**Секретар**

                                                 Мирјана Поповић